Serena voel sy 'is nie goeie ma nie' | Netwerk24
07 Augustus 2018 13:14
Serena Williams sê sy ly aan "postpartum-emosies".
Dié wenner van 23 Grand Slam-titels sukkel om 'n balans tussen haar gesinslewe en haar tennisloopbaan te vind.
Serena Williams sê sy sukkel met gevoelens dat sy nie genoeg doen vir haar baba nie. Foto: Getty Images
Supersport.com berig die 36-jarige Amerikaner wil haar beste spelpeil herwin nadat sy die grootste deel van 2017 se WTA-seisoen as gevolg van haar swangerskap misgeloop het.
"Ek het verskeie artikels gelees wat sê postpartum-emosies kan tot drie jaar duur as jy nie iets daaraan doen nie," sê sy.
Williams het verlede week die grootste nederlaag in haar loopbaan gely toe sy in die eerste ronde in San Jose die laaste 12 potte verloor het en deur die ongekeurde Johanna Konta met 6-1, 6-0 geklop is.
Sy beskryf haar gemoedstemming in daardie nederlaag as "paniekbevange".
"Verlede week was nie vir my maklik nie. Nie net moes ek 'n klomp persoonlike kwessies verwerk nie, ek was boonop paniekbevange. Ek het grootliks gevoel ek is nie 'n goeie ma nie," sê sy op Instagram.
Williams sê sy probeer om haar wanhoop te oorkom deur haar gevoelens met familielede en vriende te deel.
"Ek bespreek sake met my ma, my susters, my vriende en besef my gevoelens is normaal. Dit is normaal om te voel ek doen nie genoeg vir my baba nie.
"Of jy nou by die huis bly of 'n werkende ma is, dit is 'n kuns om daardie balans te vind," sê sy.
Williams het haar weens "persoonlike redes" aan vandeesweek se WTA-toernooi in Montreal onttrek.
Sy het voor 'n taai loting gestaan en haar eerste kragmeting sou teen Alizé Cornet van Frankryk beslis word, 'n teenstander teen wie sy vier uit hul laaste ses wedstryde verloor het.
Indien sy sou wen, sou haar teenstander in die volgende ronde die Duitser Angelique Kerber gewees het. Dit is die speler wat haar in Julie in die Wimbledon-eindstryd geklop het.